**Elevatortale 1: Den private sammenkomst**

Jeg er sikkerhedskoordinator i [indsæt arbejdsplads], og jeg gør alt for, at sikre min virksomheds data, det vi kalder informationssikkerhed. Informationssikkerhed handler grundlæggende om fortrolighed, integritet, dvs. at data er korrekte og tilgængelighed for vores informationer.

Du har sikkert læst eller hørt om identitetstyverier, altså mennesker som har fået stjålet data, og andre har udgivet sig for at være dem. Bortset fra, at det kan koste de ramte en masse penge, giver det også en masse utryghed og besvær. Måske mange år frem i tiden. Ved identitetstyverier har fortroligheden været brudt og misbrugt.

Et andet eksempel kunne være, at du har afsat tid til i ro og magelighed og gå på nettet, f.eks. for at tjekke din årsopgørelse. Og så kan du ikke logge ind eller, du bliver smidt af forbindelsen. Her er det tilgængeligheden, der ikke er i orden. Det kan være problemer med din egen computer eller netforbindelsen, fx hvis et kabel der er gravet over eller at selve tjenesten er nede. Offentlige tjenester som fx NemID og SKAT har en høj oppetid. Men når årsopgørelsen kommer, er der som regel så meget pres på, at tilgængeligheden er under pres.

Et tredje eksempel kunne være, hvis dine data ikke er korrekte. Det er det, der i informationssikkerhedssprog kaldes integritet. Hvis dine bankoplysninger og bevægelser på dine bankkonti ikke er korrekte, så er det integriteten, eller fuldstændigheden, der halter.

Mit job ligner på en måde arbejdet med fødevaresikkerhed. Man kan ikke se mug med det blotte øje, men mug sender sporer dybt ned i maden. Andre kan plante muggen, og du kan ikke finde smittekilden. Pludselig bliver muggen synlig, og så er det for sent. Mug kommer, når renligheden ikke er i orden. Virus og malware kommer, når informationssikkerheden ikke er i orden. Så i overført forstand kan man godt sige, at jeg arbejder med Rodalon og mugbeskyttelse i vores styrelse.

**Elevatortale 2: Toplederen**

Som du sikkert ved, er vi i gang med at indføre sikkerhedsstandarden ISO27001, og vi skal være færdige i begyndelsen af 2016.

Det er mig som sikkerhedskoordinator, der arbejder med opgaven til daglig. Det er en stor opgave, og vi har involveret flere gode kræfter for at få succes med at indføre standarden. Mest afgørende for implementeringen er den øverste ledelse for organisationen. Pointen ved ISO-standarden er nemlig, at ledelsen definerer og prioriterer vores risikoniveau – og at organisationen derefter ved, hvad den har at rette sig efter i forhold til standardens foranstaltninger.

Vi planlægger bl.a. at lave en awarenesskampagne, hvor vi gerne vil have dig på som afsender. Vi er ved at forberede en sag til dig, som du får senere.

**Elevatortale 3: Det faglige netværk**

Jeg har opgaven med informationssikkerhed i [indsæt arbejdsplads].

Vi bruger ISO27001 i vores sikkerhedsarbejde, og vi er nået langt med at indføre standarden. Jeg har opdaget, at arbejdet går en del nemmere, efter at vi er begyndt at tale om, hvad sikkerhedsarbejdet betyder for vores forretning. Det er svært at få ledelsen til at engagere sig i informationssikkerhed. Måske for de opfatter det som teknikaliteter, der bedst løses i it-afdelingen. Men kæder man informationssikkerhed sammen med forretningens drift, så er det en anden sag. Så er det nemmere at få dem til at prioritere sikkerhedsarbejdet.

Hvordan arbejder I med informationssikkerhed hos jer?